钦定古今图书集成/方舆汇编/职方典/第1293卷 > 《游鸡公岩记》前人
## 钦定古今图书集成/方舆汇编/职方典/第1293卷 > 《游鸡公岩记》前人

岁辛酉重九日，余与安子旋吉、刘子六符客安陵，动
登高之兴。因扁舟载酒，溯流而上，寻向仙洞、六如庵、
苏仙观诸胜境，大都经烽火之馀，残垣败榭，触目荆
榛，不堪凭眺。而瞻顾隔江，岩石突屹，状形如鸡，俗呼
为鸡公岩。岩上有神庙，巍然独存。遂渡江而南，登其
巅，见庙状湫隘，中祀真武帝焉。询之山僧，僧谓曰：“此
固战场也。昔逆寇屡犯邑城，禁旅相拒四阅月，小丑
陆梁，孤城几不可保。神于缥缈中，显示威灵，旌旄赫
奕，森列满山。逆寇望风而靡，全此危城，维神之力。”余
闻言，与二子惊相叹曰：“伊神之灵，实国之福也。”乃临
风慷慨，四顾徘徊。对兹高岩倚汉，浅瀬鸣沙，坐啸其
上，发我俯仰，今昔之感何多？欤！忆昔“张士诚僣窃姑
苏，旅拒王师，多历年所。明太祖平陈之后，命大将军
攻之，悉率诸将以筑长围；而开平王列军于虎丘，以
防士诚东奔。”余尝游平江，追思往事，迹其故垒挥戈
跃马之处，历历如在目前。后之三吴子弟，徒嬉游于
碧山白水之间，轰饮狂歌，以自愉快。孰知开国之建
勋劳以有此土者，岂“易易哉？”呜呼！今之鸡公岩，犹昔
之虎丘也。数年而后，承平日久，云烟之上下，鱼鸟之
飞沉，草夭木乔，披红骇绿，令人目眩于山灵古寺之
旁，士女往来，争相驰逐，惟知目前之鸡公岩耳。又安
知往昔陈师鞠旅之劳，摧锋陷敌之惨，藉神威之俨
若有如此也？不益发我俯仰今昔之感乎？于是二子
振衣而起，举觥浮白，不知林日之将晡。余倚醉而歌
曰：“日之沉兮，月复以升。嗟日月之代迁兮，犹治乱之
递更。非佳晨良朋，诗酒盘桓兮，何以全吾生？惟流连
于山水兮，山水聊足以陶情。况衡岳非遥，而时入吾
梦寐兮，又何必遐慕乎蓬瀛。”歌罢，登舟而返，爰捉笔
而为之记。